На основу члана 54. став 5. и члана 55. став 10. Закона о заштити података о личности („Службени гласник РС”, број 87/18) и члана 33. став 5. Закона о слободном приступу информацијама од јавног значаја („Службени гласник РС”, бр. 120/04, 54/07, 104/09 и 36/10),

Повереник за информације од јавног значаја и заштиту података о личности доноси

Одлуку о листи врста радњи обраде података о личности за које се мора извршити процена утицаја на заштиту података о личности и тражити мишљење Повереника за информације од јавног значаја и заштиту података о личности

Одлука је објављена у "Службеном гласнику РС", бр. 45/2019 од 21.6.2019. године, ступила је на снагу 29.6.2019, а примењује се од дана примене Закона о заштити података о личности („Службени гласник РС”, број 87/18).

1. Овом одлуком утврђује се листа радњи обраде података о личности за које руковалац, пре него што започне са обрадом, мора извршити процену утицаја на заштиту података о личности и тражити мишљење Повереника за информације од јавног значаја и заштиту података о личности.

2. Процена утицаја на заштиту података о личности из тачке 1. ове одлуке врши се у случају:

1) систематске и свеобухватне процене стања и особина физичког лица која се врши помоћу аутоматизоване обраде података о личности, укључујући и профилисање, на основу које се доносе одлуке од значаја за правни положај појединца или на сличан начин значајно утичу на њега;

2) обраде посебних врста података о личности, односно података којима се открива расно или етничко порекло, политичко мишљење, верско или филозофско уверење или чланство у синдикату, као и обраде генетских података, биометријских података у циљу јединствене идентификације лица, података о здравственом стању или података о сексуалном животу или сексуалној оријентацији физичког лица или података о личности у вези са кривичним пресудама и кажњивим делима и мерама безбедности, у великом обиму;

3) систематског надзора над јавно доступним површинама у великој мери;

4) обраде података о личности деце и малолетника у сврху профилисања, аутоматизованог одлучивања или за маркетиншке сврхе;

5) употребе нових технологија или технолошких решења за обраду података о личности или са могућношћу обраде података о личности који служе за анализу или предвиђање економске ситуације, здравља, склоности или интересовања, поузданости или понашања, локације или кретања физичких лица;

6) обраде података о личности на начин који укључује праћење локације или понашања појединца у случају системске обраде података о комуникацији насталих употребом телефона, интернета или других средстава комуникације;

7) обраде биометријских података у циљу јединствене идентификације запослених од стране послодавца и у другим случајевима обраде података о личности запослених од стране послодавца употребом апликација или система за праћење њиховог рада, кретања, комуникације и сл.;

8) обраде података о личности укрштањем, повезивањем или провером подударности из више извора;

9) обраде посебних врста података о личности у сврху профилисања или аутоматизованог одлучивања.

3. Осим у случајевима из тачке 2. ове одлуке руковалац је обавезан да изврши процену утицаја на заштиту података о личности и у другим случајевима ако је вероватно да ће нека врста обраде, посебно употребом нових технологија и узимајући у обзир природу, обим, околности и сврху обраде, проузроковати висок ризик за права и слободе физичких лица.

4. После извршене процене утицаја на заштиту података о личности, руковалац је обавезан да, пре него што започне са обрадом података о личности, Поверенику за информације од јавног значаја и заштиту података о личности поднесе захтев за давање мишљења.

5. За захтев за давање мишљења из тачке 4. ове одлуке плаћа се републичка административна такса у складу са законом.

6. Ову одлуку објавити у „Службеном гласнику Републике Србије” и на интернет страници www.poverenik.rs.

7. Ова одлука ступа на снагу осмог дана од дана објављивања у „Службеном гласнику Републике Србије”, а примењује се од дана примене Закона о заштити података о личности („Службени гласник РС”, број 87/18).

Број 021-00-14/2019-04

У Београду, 19. јуна 2019. године

Заменица Повереника,

**Станојла Мандић**, с.р.